Էվանդեր Հոլիֆիլդ

**Էվանդեր Հոլիֆիլդ** (, ), ամերիկացի պրոֆեսոինալ բնցքամարտիկ, ծանրքաշային կարգի ներկայացուցիչ։ Միջին ծանրքաշային կարգում Պանամերիկյան խաղերի արծաթե մրցանակակիր՝ (1981)։ Միջին ծանրքաշային կարգում 23-րդ Օլիմպիական խաղերի բրոնզե մրցանակակիր (1984)։ Բռնցքամարտի փառքի միջազգային սրահի անդամ (2017)։
 
Աշխարհի բացարձակ չեմպիոն առաջին ծանրքաշային կարգում (1988)։ Աշխարհի ծանրքաշային կարգի չեմպիոն WBA (1986-1988), IBF (1987-1988), WBC (1988) վարկածներով։ Աշխարհի բացարձակ չեմպիոն ծանրքաշային կարգում (1990-1992)։ ծանրքաշային կարգում աշխարհի չեմպիոն՝ WBC (1990-1992), IBF (1990-1992, 1993-1994, 1997-1999), WBA (1990-1992, 1993-1994, 1996-1999, 2000-2001), WBF (2010-2011) վարկածներով։

«Տարվա բռնցքամարտիկ»՝ «Ռինգ» ամսագրի վարկածուվ (1987, 1996, 1997)։ 1996 թվականին  BBC բրիտանական հեռուստառադիո և ինտերնետ հեռարձակման խոշոր ընկերության վարկածով ճանաչվել է տարվա լավագույն արտասահմանցի մարզիկ։

Պրոֆեսիոնալ բռնցքամարտի պատմության մեջ միակ մարզիկը, որը գերծանրքաշային կարգում եղել է բռնցքամարտի քառակի չեմպիոն։ Նրան հաջողվել է առաջին ծանր և գերծանրքաշային կարգերում պայքարել աշխարհի բացարձակ չեմպիոնի կոչման համար։

## Կարիերան սիրողական բռնցքամարտում
* 1983 թվական՝ Ազգային առաջնություն։ Բրոնզե մրցանակակիր (178 lbs)։
* 1983 թվական՝ Պանամերիկյան խաղեր։ Արծաթե մրցանակակիր (178 lbs)։
** Հաղթել է Ռոդոլֆո Մարինային (Պուերտո Ռիկո) 5-0
** Հաղթել է Կառլոս Սալազորին (Վենեսուելա) RSC 2
** Պարտվել է Պաբլո Ռոմերոյին (Կուբա) 1-4
* 1984 թվական՝ Golden Glovers ազգային մրցախաղի հաղթող (178 lbs)։
* 1984 թվական՝ Օլիմպիական խաղերի բրոնզե մեդալակիր (178 lbs)։
** Հաղթել է  Տայ Ակային (Գանա) RSCH 3
** Հաղթել է Իսմաիլ Կաիլին (Իրաք) RSCH 2
** Հաղթել է Սիլվանուս Օկելոյին (Քենիա) KO 1
** Պարտվել է Քևին Բերիին (Ավստրալիա) DQ 2

Սիրողական բռնցքամարտի ռեկորդ՝ 160 հաղթանակ-14 պարտություն։
### Պրոֆեսիոնալ կարիերա
Առաջին մարտը տեղի է ունեցել 1984 թվականին։

## Միջին ծանրքաշային կարգ
Հոլիֆիլդը իր պրոֆեսիոնալ կարիերան սկսել է 1984 թվականի նոյեմբերի 15-ին․ միջին ծանրքաշային կարգում, վեց ռաունդից բաղկացած մարտում հաղթել է Լայնել Բայրամին։

1985 թվականի հունվարի 20-ին հաղթել է Էրիկ Վինբուշին՝ դատավորների միաձայն որոշմամբ։

Մարտի 13-ին Նորֆոլկում մարտ է տեղի ունեցել Ֆրեդ Բրաունի և Հոլիֆիլդի միջև։ Հոլիֆիլդը մրցակցին նոկաուտի է ենթարկել առաջին ռաունդում։ Ապրիլի 20-ին նա նոկաուտի է ենթարկել Մարկ Ռիվերին։

## Առաջին ծանրքաշային կարգ
1986 թվականին հանդիպում տեղի է ունեցել Դուայթ Մուհամեդ Կավիի և Հոլիֆիլդի միջև։ Դատավորները միաձայն որոշմամբ հաղթանակը տվել են Հոլիֆիլդին՝ 15 ռաունդների արդյունքներից ելնելով։ Հոլիֆիլդի խոսքերով դա եղել է իր կարիերայի ամենադաժան մարտը։ Մարտից հետո մեկ շաբաթ Հոլիֆիլդը պառկել է հիվանդանոցում։ Այստեղ նա կշռել է 77 կգ (մարտից առաջ նա կշռել է 86 կգ)։

1987 թվականին նա պաշտպանել է իր տիտղոսը Հենրի Թիլմենի դեմ մարտում։ Նույն թվականին նա հաղթել է Ռիկի Պարկին։ 1987 թվականի օգոստոսին պահպանել է իր տիտղոսը Օսի Օկասիոյի դեմ պայքարում։

1987 թվականի դեկտեմբերին Դուայթ Մուհամեդ Կավիի հետ անց է կացրել իր երկրորդ մարտը։ Այս անգամ Հոլիֆիլդը հաղթել է 4-րդ ռաունդում։

1988 թվականին պայքարել է աշխարհի բացարձակ չեմպիոնի տիտղոսի համար։ Էվանդեր Հոլիֆիլդը հաղթել է Դե Լեոնային և առաջին ծանրքաշային կարգում դարձել աշխարհի առաջին բացարձակ չեմպիոն ։ Դրանից հետո նա որոշել է տեղափոխվել ծանրքաշային կարգ։

## Ծանրքաշային կարգ
1988 թվականի հուլիսին հաղթել է Ջեյմս Տիլիսին։

1988 թվականի դեկտեմբերին Հոլիֆիլդը հանդիպել է ծանրքաշային կարգում աշխարհի նախկին չեմպիոն Պինկլոն Թոմասի հետ։ Հոլիֆիլդը ունեցել է մեծ առավելություն։ 4-րդ ռաունդի ավարտից հետո Թոմասը դժվարությամբ է հասել իր անկյուն, և նրա մարզիչը որոշում է ընդունել միանգամից դադարեցնել մարտը։

1989 թվականին WBC տիտղոսի համար Հոլիֆիլդը հանդիպել է նախկին չեմպիոն Մայքլ Դոկուսի դեմ․ հակառակորդները անընդհատ փոխանակվել են հարվածներով,  սակայն Հոլիֆիլդը ավելի արագ է գործել և ունեցել է փոքրիկ առավելություն։ Առաջին ռաունդի ավարտին Հոլիֆիլդը հարվածել է Դոկուսի աճուկին։ Վերջինս կծկվել է ցավից։ Նրան ժամանակ են տվել վերականգնվու համար։ 3-րդ ռաունդի սկզբին Դոկուսը մի քանի ճշգրիտ համակցություն է իրականացրել, որին Հոլիֆիլդը պատասխանել է միայն ռաունդի ավարտին։ 5-րդ ռաունդում Դոկուսը Հոլիֆիլդին մոտեցրել է պարանին և հասցրել նրան մի շարք հարվածներ։ Հոլիֆիլդը հաճախակի հակագրոհ է իրականացրել։ 6-րդ ռաունդում Դոկուսը հարվածել է Հոլիֆիլդի աճուկին։ Մրցադատավորը կանգնեցրել է մարտը, բայց այն միանգամից շարունակվել է։ Դոկուսը տարբեր հարվածներ է հասցրել Հոլիֆիլդին, որը պատասխանել է  այդ հարվածներին։ 7-րդ ռաունդում Դոկուսի ձեռնոցները արձակվել են, և մրցադատավորը ստիպված կանգնեցրել է մարտը՝ խնդիրը լուծելու նպատակով։ 8-րդ ռաունդում Դոկուսը մի շարք հարվածներ է հասցրել Հոլիֆիլդի գլխին, բայց հաջողության հասնել նրան չի հաջողվել։ Հոլիֆիլդը կրկին առավելության է հասել ռաունդի վերջում։ 10-րդ ռաունդում Հոլիֆիլդը հասել է առավելության։ Նա Դոկուսին հարված է հասցրել, որի արդյունքում վերջինս հայտնվել է պարանի մոտ։ Հոլիֆիլդը հարձակվել է նրա վրա և սկսել է ձախ ձեռքով հարվածներ հասցնել հակառակորդին։ Դոկուսը ուշաթափվել է և ընկել։ Մարտը ավարտվել է Հոլիֆիլդի հաղթանակով։ Մարտը ստացել է 1989 թվականի «տարվա մարտ» անվանումը։

1989 թվականի հուլիսին Հոլիֆիլդը ռինգ է դուրս եկել  բրազիլացի Էդիլսոն Ռոդրիգեսի դեմ։ 2-րդ ռաունդի ավարտին նա հարվածել է Ռոդրիգեսին, որն էլ  հայտնվել է գետնին։ Մրցադատավորը հաշվել է մինչև 10-ը, սակայն նա ուշքի չի եկել։ Արձանագրվել է նոկաուտ։ Բրազիլացին գետնին պառկել է մեկ րոպեից ավել։

1989 թվականի նոյեմբերին մարտ է տեղի ունեցել երկու անհաղթելի մարզիկների՝ Էվանդեր Հոլիֆիլդի և Ալեքս Ստյուարտի միջև։ Հոլիֆիլդը եղել է Ստյուարտի ամենաուժեղ մրցակիցը։ Արդեն առաջին ռաունդում Ստյուարտը ստացել է ձախ աչքի պատռվածք։Ամբողջ մարտը ղեկավարել է Հոլիֆիլդը։ Ստյուարտը մի քանի անգամ ենթարկվել է նոկդաունի։ 8-րդ ռաունդի ավարտից հետո մարզիչը բժշկին խնդրել է զննել Ստյուարտին։ Բժիշկը որոշել է կանգնեցնել մարտը։

## Պայքար ծանրքաշային կարգում աշխարհի բացարձակ չեմպիոնի տիտղոսի համար
1990 թվականին պլանավորվել է մարտ՝ Մայք Թայսոնի և Էվանդեր Հոլիֆիլդի միջև։ Թայսոնը այդ ժամանակ ջախջախիչ պարտություն էր կրել Ջեյմս Դագլասի կողմից և կորցրել էր աշխարհի բացարձակ չեմպիոնի տիտղոսը։ Նա ռևանշ է պահանջել, բայց Դագլասը հրաժարվել է ռևանշից և նրա հաջորդ հակառակորդը դարձել է Էվանդեր Հոլիֆիլդը։

1990 թվականին ծանրքաշային կարգում աշխարհի բացարձակ չեմպիոնի տիտղոսի համար մարտ է տեղի ունեցել Հոլիֆիլդի և Ջեյմս Դագլասի միջև։  1990 թվականին նրա քաշը հասել էր 130 կգ-ի։ Հունիսի սկզբին նրա մարզիչներից մեկը՝ Ջոն Ռասելը պարտադրել էր նրան նիհարել։ Դրանից հետո նա դարձել է 111,5 կգ։ Սակայն նա պատրաստ չէր այդ մարտին։ Հոլիֆիլդը առավելություն է ձեռք բերել առաջին երկու ռաունդում։ 3-րդ ռաունդում Հոլիֆիլդի հարվածից   Դագլասը հայտնվել է գետնին։ Այս անգամ Դագլասը նույնիսկ չի փորձել վեր կենալ տեղից։ Մրցադատավորը արձանագրել նոկաուտ։ Հոլիֆիլդը դարձել է ծանրքաշային կարգում աշխարհի նոր բացարձակ չեմպիոն։

1991 թվականին Դոնովան Ռադոգը առաջարկում է Հոլիֆիլդին միասին դուրս գալ ռինգ։ Այդ ժամանակ Հոլիֆիլդը պետք է պաշտպաներ իր չեմպիոնական տիտղոսը։ Նա հրաժարվում է պայքարել Դոնովան Ռադդոկի դեմ և իր հակառակորդ է ընտրում 42-ամյա Ջորջ Ֆորմանին։ Շատ մարդիկ մտածում էին, որ 42-ամյա Ֆորմանի հաղթելու շանսն ավելի մեծ էր։ Ֆորմանը կշռել է 117 կգ և եղել է լավ մարզավիճակում։ Ֆորմանը սկզբում անընդհատ առաջ է նետվել՝ մի շարք հարվածներ հասցնելով իր հակառակորդին։ Այդ գիշեր Ֆորմանը զարմացրել է բոլորին։ Նա անց է կացրել 12 ամբողջական ռաունդ և պարտվել է միավորներով։ 7-րդ ռաունդը «Ռինգ» ամսագիրը համարել է «Տարվա ռաունդ»։ Մարտից հետո Ֆորմանը լրագրողներին ասել է, որ կատարել է իր երազանքի կեսը և մարդկանց ցույց է տվել, որ նույնիսկ 40 տարեկան հասակաում կարելի է հասնել նպատակների իրականացման։ Թեև նա պարտվել էր, բայց շատերը ընդգծել են նրա տոկունությունը և անձնազոհությունը։

1991 թվականին նոյեմբերին Հոլիֆիլդը պետք է հանդիպեր Մայք Թայսոնին։ Սակայն մարզումների ժամանակ կոտրվել էր Թայսոնի  կողոսկրը։ Նրան պետք է փոխարիներ Ֆրանչեսկո Դամիանին։ Սակայն նա նույնպես մարտին պատրաստվելու ժամանակ վնասվածք էր ստացել։ Վերջնական փոխարինողը դարձել է Բերտ Կուպերը։

Առաջին ռաուդում Հոլիֆիլդը Կուպերին նոկդաունի է ենթարկել։ Կուպերը միանգամից ոտքի է կանգնել։ 3-րդ ռաունդում Կուպերը Հոլիֆիլդին նետել է անկյուն և սկսել է մի շարք հարվածներ հասցնել մրցակցին։ Հոլիֆիլդը կորցնել է հավասարակշռությունը և շուտով հայտնվել է գետնին։ Մրցադատավորը դա ընդունել է որպես նոկդաուն։ 7-րդ ռաունդի ավարտից 15 վայրկյան առաջ Հոլիֆիլդը մի շարք հարվածներ է իրականացրել դեպի մրցակիցը։ Կուպերը հետ է գնացել և Հոլիֆիլդը հարձակվել է նրա վրա՝ հասցնելով  մի շարք հզոր հարված։ Ռաունդի ավարտին մնացել էր 2 վայրկյան, բայց մրցադատավորը ստիպված է եղել միջամտել և կանգնեցնել մարտը։ Կուպերը որոշումը չի բողոքարկել։ Կուպերը չի գնահատվել վարկանիշով։ Այդ պատճառով WBC հավանություն չի տվել, որ այդ մարտը համարվի չեմպիոնական։

1992 թվականի հունիսին Հոլիֆիլդը հաղթել է մեկ այլ լեգենդար բռնցքամարտիկի՝ Լարի Հոլմսին։ Չնայած այն փաստին, որ Հոլմսը եղել է 42 տարեկան, բայց միևնույն է նա Հոլիֆիլդին հաճախակի հասցրել է ճշգրիտ և հզոր հարվածներ։ Սակայն Հոլմսը պարտություն է կրել՝ դատավորների միաձայն որոշմամբ։ Այս մարտում Հոլիֆիդը ստացել է իր առաջին սպին՝  Լարի Հոլմսը արմունկով խփել էր նրա աչքին։ Մարտի ավարտից հետո Լարի Հոլմսը ասել է, որ մարտից առաջ նա ունեցել է ցանցաթաղանթի շերտազատում։ Այդ պատճառով նա չի մասնակցել մարզումներին։ Լավ տեսնելու համար նա ստիպված է եղել կրել լինզաներ։ 2-րդ ռաունդում լինզան ընկել է և նա մնացել է մեկ աչքով։ Սակայն մարտը շարունակվել է մինչև 12-րդ ռաունդ։

1992 թվականի նոյեմբերին մարտ է տեղի ունեցել համաշխարհային բռնցքամարտի երկու անհաղթելի բռնցքամարիկների միջև։ Էվանդեր Հոլիֆիլդը ռինգ է դուրս եկել ընդդեմ Ռիդիկ Բոուի։ Հոլիֆիլդը մարտի ժամանակ ընտրել է յուրահատուկ տակտիկա։ Նա դուրս է եկել բաց մարտի՝ ավելի հզոր բռնցքամարտիկի դեմ։ Բոուն հաղթել է մարտը․ 12-րդ ռաունդից հետո դատավորները հաղթանակը տվել են Բոուին։

## 1993-1995 թվականներ
1993 թվականին Հոլիֆիլդ Էվանդերը երկրորդ մարտն է անց կացրել Ալեքս Ստյուարտի դեմ։ Այս անգամ մարտը շարունակվել է մինչև 12-րդ ռաունդ։ Սակայն Ստյուարտը Հոլիֆիլդին զիջել է մի քանի միավորներով։

Այնուհետև Հոլիֆիլդը ռևանշ է հայտարարել Ռիդիկ Բոուին։ Վերջինիս այդ ժամանակ զրկել էին WBC աշխարհի չեմպիոնի տիտղոսից, որովհետև նա հրաժարվել էր մասնակցել Լենոքս Լյուիսի դեմ կազմակերպված պարտադիր մարտին։ Այս անգամ Հոլիֆիլդը գուշակել է տակտիկան։ Այս մարտը հայտնի է նաև նրանով, որ 7-րդ ռաունդում ռինգում օդապարիկ էր վայրէջք կատարել։ Այդ պատճառով ընդմիջում է հայտարարվել, որը տևել է 21 րոպե։ Հոլիֆիլդը հանգստացել է, հավաքել ուժերը։ 12 ռաունդներից հետո դատավորների մեծամասնությունը հաղթանակը տվել է Հոլիֆիլդին։ Հոլիֆիլդը ծանրքաշային կարգում երկրորդ անգամ դարձել է աշխարհի չեմպիոն։

1994 թվականին Հոլիֆիլդը հանդիպել է անհաղթելի Մայքլ Մուրերին, որը եղել է միջին ծանրքաշային կարգում աշխարհի չեմպիոն։ 2-րդ ռաունդում Մուրերը հայտնվել է նոկդաունում, բայց հետո սկսել է կառավարել մարտը։ Դատավորների մեծամասնության որոշումով հաղթանակը շնորհվել է Մուրին։

1995 թվականին Հոլիֆիլդը հանդիպել է Ռեյ Մերսերին։ 8-րդ ռաունդում նա Մերսերին նոկդաունի է ենթարկել (առաջին անգամ իր կարիերայում)։ Արդյունքում Հոլիֆիլդը ոչ մեծ առավելությամբ հաղթել է՝ դատավորների որոշմամբ։

## Մարտ Մայք Թայսոնի դեմ
### Առաջին մարտ
1996 թվականի նոյեմբերին մարտ է տեղի ունեցել Մայք Թայսոնի և Էվանդեր Հոլիֆիլդի միջև։ Մարտի պատրաստությունները սկսվել էին դեռ  այն ժամանակ, երբ Թայսոնը եղել է բանտում։ Մասնագետները մարտի  ֆավորիտ համարվել են Թայսոնին։ Առաջին-հինգ ռաունդները անց են կացվել փոխադարձ հաջողություններով, բայց Թայսոնը ունեցել է փոքրիկ առավելություն։ 6-րդ ռաունդում Թայսոնը գլխով հարվածել է Հոլիֆիլդի գլխին, ինչի արդյունքում  Թայսոնը ստացել է ձախ աչքի վնասվածք։ Հոլիֆիլդը իրականացրել է ձախ հուկ։ Նա հարվածել է Թայսոնի ծնոտին, ինչի արդյունքում վերջինս կորցրել է իր հավասարակշռությունը։ Այդ հարվածը նրան բերել է 5 միավոր։ 7-րդ ռաունդի ավարտից 15 վայրկյան առաջ Թայսոնը հարձակվել է Հոլիֆիլդի վրա։ Հոլիֆիլդը գլխով առաջ է շարժվել։ Ուժեղ բախման արդյունքում վիրավորվել է Թայսոնի աջ աչքը։ Վերջինս գոռացել է ցավից, բայց այս անգամ նույնպես դատավորները դա ընդունել են որպես ոչ մտածված հարված։ 10-րդ ռաունդի ավարտին Հոլիֆիլդը իրականացրել է աջ կրոս՝  Թայսոնի ծնոտին։ Թայսոնը սկսել է ճոճվել։ Հետո Հոլիֆիլդը հարձակվել է և կրկին իրականացրել մի քանի հարված։ Թայսոնը փորձել է ազատվել, բայց դա նրան չի հաջողվել։ Հոլիֆիլդը մի շարք հարվածներ է հասցրել իր մրցակցին։ Այդ ժամանակ հնչել է կոչնազանգը։ 11-րդ ռաունդում Հոլիֆիլդը հարվածներ է հասցրել Թայսոնի գլխին, բայց վերջինս չի պատասխանել։ Հոլիֆիլդը հարձակվել է նրա վրա և նրան հասցրել ձախ կրոս։ Մրցադատավորը անակնկալի է եկել և կանգնեցրել մարտը։ Հոլիֆիլդը դարձել է մարտի հաղթող։ Թայսոնը որոշումը չի վիճարկել։ Հետաքրքրական է այն փաստը, որ մարտից առաջ Թայսոնը հանգստացել է 63 օր, իսկ Հոլիֆիլդը՝ 183։

### Երկրորդ մարտ
1997 թվականի հուլիսին տեղի է ունեցել երկրորդ մարտը Մայք Թայսոնի և Հոլիֆիլդի միջև։ Ռևանշի ժամանակ նույնպես մարտի ֆավորիտը համարվել է Թայսոնը։ Սկզբում կանչվել է այն մրցադատավորը, որը եղել է նախկին մարտում։ Սակայն Թայսոնի թիմը բողոքարկել է և արդյունքում խաղի մրցադատավոր է ընտրվել Միլս Լեյնը։ Դա եղել է այդ ժամանակի ամենաթանկ մարտը։ Բոլոր 16 հազար տոմսերը վաճառվել են հենց առաջին օրը։ Առաջին ռաունդը անցել է փոխադարձ հաջողություններով։ 2-րդ ռաունդում Հոլիֆիլդը և Թայսոնը բախվել են գլուխներով։ Վերջինս ստացել է պատռվածք և մրցադատավորը բաժանել է նրանց։ Թայսոնը մոտեցել է մրցադատավորին և ասել, որ հարվածը դիտավորյալ է եղել։ Ամբողջ ռաունդի ընթացքում Հոլիֆիլդը բռնել է Թայսոնի ձեռքերից և նրան հնարավորություն չի տվել շարժվել։ Իսկ ռաունդի կեսում նա Թայսոնին այնպես է հրել դեպի պարանը, որ երկու մարզիկներն էլ համարյա հայտնվել են գետնին։ 3-րդ ռաունդում Թայսոնը անցել է հարձակման։ Նրա հարվածների մեծ մասը հասել են իրենց նպատակին։ Ամբողջ ռաունդում Թայսոնը ունեցել է մեծ առավելություն։ Ռաունդի ավարտից 40 վայրկյան առաջ Թայսոնը հարձակվել է Հոլիֆիլդի վրա։ Սակայն Հոլիֆիլդը բռնել է նրա ձեռքերից և կրկին գլխով հարվածել Թայսոնին։ Ի պատասխան այդ հարվածի, Թայսոնը կծել է նրա ականջից և հարվածել մեջքին։ Միլս Լեյնը կանգնեցրել է մարտը։ Բժիշկը հետազոտել է Հոլիֆիլդին և ասել, որ նա կարող է շարունակել մարտը։ Մրցադատավորը Թայսոնին տուգանել է երկու միավոր։ Մարտը վերսկսվել է և 3-րդ ռաունդին ավելացվել է ևս 30 վայրկյան։ Թայսոնը միանգամից սկսել է հարվածներ հասցնել նրա իրանին։ Ռաունդի ավարտից 20 վայրկյան առաջ Հոլիֆիլդը կրկին Թայսոնին գլխի հարված է հասցրել, և Թայսոնը կծել է նրա ձախ ականջից։ Հոլիֆիլդը սկսել է թռչկոտել, բայց մարտը չի կանգնեցվել։ Թայսոնը կրկին հարվածներ է հասցրել մրցակցին։ Հոլիֆիլդը փորձել է պայքարել, բայց Թայսոնը նրան հասցրել է ուղիղ և հզոր հարված։ Հոլիֆիլդը հետ է գնացել։ Թայսոնը հարձակվել է նրա վրա, բայց ռաունդը ավարտվել է։ Հոլիֆիլդը դուրս չի եկել 4-րդ ռաունդ։ Ծեծկռտուք է սկսվել։ Թիկնապահները և ոստիկանները բռնել էին Թայսոնին, որը, բոլորին հարվածելով, փորձել է հասնել Հոլիֆիլդին։ Թայսոնը որակազրկվել է, տուգանվել 3 մլն դոլար և որակազրկվել մինչև 1998 թվականի հոկտեմբերի 18-ը։ 2009 թվականի հոկտեմբերի 16-ին Օփրա Ուինֆրիի մասնակցությամբ տեղի ունեցող շոուի ժամանակ Թայսոնը ներողություն է խնդրել Հոլիֆիլդից։ Վերջինս ներել է նրան։

Հետագայում Էվանդեր Հոլիֆիլդը և Մայք Թայսոնը նկարահանվել են սպորտային հագուստ արտադրող կազմակերության գովազդային տեսահոլովակում։ Գովազդում Թայսոնը հյուր է գնում Հոլիֆիլդին  և վերադարձնում է նրան՝ վերջինիս «ականջի» մի մասը։

## Մարտ Լենոքս Լյուիսի հետ
### Առաջին մարտ
1999 թվականի մարտին բացարձակ չեմպիոնի տիտղոսի համար մարտ է տեղի ունեցել Հոլիֆիլդի և Լենոքս Լյուիսի միջև։ Լյուիսը ղեկավարել է ամբողջ մարտը։ Հոլիֆիլդին հասցրած նրա հարվածները եղել են ավելի շատ։ Սակայն դատավորները մարտը համարել են ոչ ոքի։ Դա եղել է ամենասկանդալային որոշումներից մեկը՝ բռնցքամարտի պատմության մեջ։ Հայտարարվել է ռևանշ։ Դոն Կինգը մարտից հետո նշել է, որ եթե ոչ ոք նոկաուտի չի ենթարկվել, ուրեմն մարտը ոչ ոքի է։ Հոլիֆիլդը հայտարարել է, որ այդ մարտը դժվար է եղել իր համար, որովհետև ունեցել է ստամոսքի և ոտքերի խնդիր։

### Երկրորդ մարտ
Նույն թվականին տեղի է ունեցել ռևանշ։ Այս անգամ մարտը ավելի հավասար է եղել։ Դատավորները հաղթանակը տվել են Լենոքսին։

## Մարտի արդյունքներ

## Տես նաև
*Մայք Թայսոն

## Ծանոթագրություններ

## Արտաքին հղումներ
* 
* 
* Эвандер ХОЛИФИЛД: «КОГДА ТАЙСОН ГРЫЗ МНЕ УХО, ОН ЗНАЛ, ЧТО ДЕЛАЛ» (начало)
* Эвандер ХОЛИФИЛД: «КОГДА ТАЙСОН ГРЫЗ МНЕ УХО, ОН ЗНАЛ, ЧТО ДЕЛАЛ» (окончание)
* Биография Эвандера Холифилда

Կատեգորիա:1962 ծնունդներ
Կատեգորիա:Ամերիկացի բռնցքամարտիկներ
Կատեգորիա:Անձինք այբբենական կարգով
Կատեգորիա:Բռնցքամարտիկներ այբբենական կարգով
Կատեգորիա:Հոկտեմբերի 19 ծնունդներ
Կատեգորիա:Ամերիկացի դերասաններ